tartuNLP/wikipedia-smugri-20251201 huggingface dataset:
Sahara (vuoden 1983 elokuva)

Sahara on vuonna 1983 ensi-iltansa saanut Andrew V. McLaglenin ohjaama seikkailuelokuva. Sen pääosia esittävät Brooke Shields, Lambert Wilson, John Mills ja Horst Buchholz. Razzies-gaalassa 1984 Shields nimettiin vuoden huonoimmaksi naispuoliseksi näyttelijäksi. 20 vuotta myöhemmin Lambert Wilson sai pääosan vuoden 2005 Saharasta, elokuvasta, joka perustui Clive Cusslerin kirjaan. 
Juoni.
Elokuva sijoittuu vuoteen 1927. Kun mieheksi pukeutuneen nuoren naisen (Shields) isä kuolee, hän ottaa isänsä paikan ja kisaa Saharan poikki. Hän päätyy vangiksi Rasouliin, mutta sheikki Jaffar pelastaa hänet. Monia muita vaikeuksia kuitenkin odottaa häntä ennen kuin kisa on ohi.
Arvioita.
"Video-oppaassa" vuodelta 1994 Asko Alanen kutsuu elokuvaa ”hajanaiseksi hiekkahentuseksi” ja antaa sille kaksi tähteä viidestä, mikä vastaa sanallista arviota ”keskinkertainen”.
Mauritiuksen vaakuna

Mauritiuksen vaakuna on Mauritiuksen tunnus, joka hyväksyttiin 25. huhtikuuta 1906. Vaakunassa on samat värit kuin maan lipussakin. 
Vaakunan kilpi on jaettu neljään osaan. Vasemmalla ylhäällä olevaan kenttään on kuvattu keltainen laiva sinisellä pohjalla (symboloi maan siirtomaaisäntiä). Oikealla ylhäällä olevaan kenttään on kuvattu kolme vihreää palmua keltaisella pohjalla (symboloi maan kasvillisuutta, palmujen lukumäärä symboloi maan kolmea riippuvuusaluetta; Agalegasaaret, Cargados Carajos Shoals, Rodrigues). Alhaalla oleviin kenttiin on kuvattu vasemmalle punainen avain keltaisella pohjalla ja valkoinen tähti siniselle pohjalle (symboloivat maan tärkeää strategista asemaa Intian valtamerellä). Vaakunalla on kaksi kilvenkannattajaa, dodo vasemmalla ja sambarhirvi oikealla. Vaakunan alla lukee maan latinankielinen motto "Stella Clavisque Maris Indici" ().
Olkalihas

Olkalihas () on kyynärnivelen koukistajalihas. Se on olkaluun alimpien kahden kolmasosan anteriorisella puolella hauislihaksen alla. Olkalihas lähtee hartialihaksen kyhmyn ("tuberositas deltoidea") distaalipuolelta. Se kiinnittyy kyynärluun kyhmyyn ("tuberositas ulnae").
Olkaluuta hermottaa lihas-ihohermo.
EDGE (Doom)

EDGE eli Enhanced Doom Gaming Engine on "Doomille" kehitetty pelimoottori. Sen avulla voi pelata vanhoja "Doom"-pelejä käyttäen pelkästään IWAD-tiedostoa (alkuperäinen *.wad) alkuperäisestä "Doomista". IWAD sisältää kaikki äänet, kentät ja animaatiot, mutta ei tekoälyä. EDGE:n avulla muidenkin on helppo tehdä omia "Doom"-jatko-osia, lisäyksiä ja kenttiä, tai vaikka kokonaan uudenlaisia, mutta EDGE:n rajoissa kulkevia pelejä. 
EDGE:n ominaisuuksiin kuuluu DDF "Doom Definition Format", jonka avulla on mahdollista esimerkiksi muuttaa erilaisten olioiden ominaisuuksia tai tehdä RTS-skriptejä ("Radius Trigger Scripting") pelin sisälle. Myös kenttiin on mahdollista tehdä muun muassa kaltevia lattioita, eri kulmassa olevia tekstuureita ja sektoreita toisten päälle, mikä ei ollut mahdollista alkuperäisessä "Doomissa". Peliin voi lisätä hyvälaatuiset esimerkiksi MP3-tiedostoformaattia sisältävät musiikit ja äänet. Pelimoottori sisältää myös valo–varjo-systeemin. Nykyinen versio EDGE:stä sisältää myös moninpelimahdollisuuden lähiverkon ja internetin välityksellä. MD2 3D -mallinteet ovat yhteensopivia EDGE:n kanssa.
EDGE on GNU GPL lisensoitu vapaa ohjelma.
Tapani Kiminkinen

Taavi Tapani Kiminkinen (s. 11. marraskuuta 1954 Pylkönmäki) on suomalainen lääkäri, joka on tullut tunnetuksi muun muassa tietokirjailijana ja televisioesiintyjänä. Yle TV1:n tuotti 2009–2011 sarjaa "Tohtori Kiminkinen" ja Alfa-tv kymmentä vuotta myöhemmin sarjaa "Maalaislääkäri Kiminkinen". 
Kiminkinen työskenteli terveyskeskuslääkärinä Saarijärven terveysasemalla Keski-Suomen makunnassa. Mediassa Kiminkistä kutsutaan usein lempinimellä ”maalaislääkäri”. Televisiosarjan nimestä huolimatta Kiminkinen ei ole väitellyt tohtoriksi, vaan valmistui lääketieteen lisensiaatiksi Helsingin yliopistosta vuonna 1980. Saman vuoden elokuussa hän aloitti työnsä Saarijärven terveysasemalla.
Kiminkinen oli mukana perustamassa Saarijärvellä vuodesta 2001 järjestettyä Kirmot-kulttuuritapahtumaa ja on tapahtumaa järjestävän Art Lumperoinen ry:n puheenjohtaja.
Tammikuussa 2009 Yle TV1 alkoi esittää tv-sarjaa "Tohtori Kiminkinen", jossa seurataan Kiminkisen työtä terveysasemalla. Hänellä oli myös oma radio-ohjelma Radio Keski-Suomessa. Hän kirjoittaa myös kolumneja "Kotilääkäri"-lehteen ja "Kysy Kiminkiseltä" -palstaa "Apu"-lehteen.
Suomalainen Lääkäriseura Duodecim on myöntänyt Kiminkiselle Konrad ReijoWaaran palkinnon vuonna 2004. Vuonna 2009 Jade-lehti valitsi hänet Vuoden Sydänvaikuttajaksi. Suomen Kipu ry on myöntänyt Kiminkiselle Vuoden Auttaja -palkinnon tunnustuksena potilaiden hyväksi tehdystä pitkäjänteisestä työstä. Lääkintöneuvoksen arvonimi Kiminkiselle myönnettiin 2023.
Kiminkinen valittiin vuoden 2025 aluevaaleissa Keski-Suomen hyvinvointialueen aluevaltuustoon Suomen Keskustan ehdokkaana. Hän sai 6 259 ääntä ja oli aluevaaleissa koko maan kuudenneksi suosituin ehdokas.
Turbo (suku)

Turbo on meressä elävien kotiloiden suku. Siihen kuuluu ainakin seitsemän lajia. Suku on saanut nimensä latinan hyrrää merkitsevästä sanasta. Niillä on paksu kuori, jonka sisäpinnalla hohtaa helmiäinen. Suurin laji on "Turbo marmoratus". Se voi kasvaa halkaisijaltaan 25-senttiseksi ja painaa yli kaksi kiloa.
"Turbo"-suvun kotiloita suositaan meriakvaarioissa, koska ne syövät tehokkaasti ei-toivottuja leviä. Akvaariokaupassa suosituin laji on "Turbo fluctuosus", joka on kotoisin Meksikonlahdelta. Erakkoravut käyttävät usein turbokotiloiden kuoria asuntoinaan.
Bob Essensa

Robert Earle ”Bob” Essensa (s. 14. tammikuuta 1965 Toronto, Ontario) on kanadalainen ammattilaisuransa lopettanut jääkiekkoilija. Hän pelasi 12 kautta maalivahtina NHL-liigassa, ja työskentelee nykyään Boston Bruinsin maalivahtivalmentajana.
Ura.
Junioriura.
Essensa aloitti pelaamisen Henry Carr High Schoolin joukkueessa ja jatkoi sen jälkeen Yhdysvalloissa Michigan State Universityssa. Winnipeg Jets varasi lupaavan maalivahdin vuoden 1983 numerolla 69 jo ennen hänen astumistaan yliopistoon. Jo ensimmäisellään yliopiston jääkiekkokaudellaan hänet valittiin CCHA:n All Star -joukkueeseen. Neljän yliopistovuoden aikana Essensa voitti sekä CCHA:n että NCAA:n mestaruuden. Valmistuessaan vuonna 1987 hänen nimissään oli nollapelien ja päästettyjen maalien keskiarvon ennätykset.
Ammattilaisura.
Ennen siirtymistään NHL:ään Essensa pelasi täyden kauden ammattilaisena AHL-liigassa. Kaudella hän pääsi debytoimaan NHL:ssä. Valtaosan kaudesta hän kuitenkin vietti Winnipegin farmijoukkueessa IHL-liigan Fort Wayne Kometsissa. Seuraavaksi kaudeksi Essensa vakiinnutti paikkansa Winnipegin kakkosmaalivahtina ja palkittiin kauden parhaana tulokasmaalivahtina.
Essensa jatkoi kehittymistään ja hänestä tuli pian Winnipegin ykkösmaalivahti. Kaudella Essensa pelasi liigan eniten nollapelejä ja oli ehdokkaana Vezina Trophyn ja William M. Jennings Trophyn voittajaksi. Seuraavalla kaudella hän pelasi vielä paremmin, mutta kaudella Winnipeg romahti ja seura myi huonosti pelanneen maalivahtinsa Detroit Red Wingsiin vaihdossa Tim Cheveldaeen ja Dallas Drakeen.
Detroitissa Essensa ei saanut haluamaansa peliaikaa Mike Vernonin ja Chris Osgoodin ollessa joukkueessa, ja hän joutui viettämään kaksi kautta pääasiassa farmiliigoissa. Detroit myi Essensan Edmonton Oilersiin vuonna 1996, missä hän pelasi ensin Curtis Josephin ja sitten Tommy Salon varamaalivahtina yhteensä kolme kautta. Sopimuksen päätyttyä hän palasi vapaana agenttina yhden kauden sopimuksella Winnipegin seuraajaan, Phoenix Coyotesiin varamaalivahdiksi Sean Burkelle.
Kaudeksi Essensa teki sopimuksen Vancouver Canucksin kanssa, jossa hän pelasi alkukauden Félix Potvinin varamiehenä. Canucks myi Potvinin kauden aikana pois, ja Essensa sai viedä joukkueen ensimmäistä kertaa pudotuspeleihin viiteen vuoteen. Uransa viimeisen kauden Essensa pelasi Martin Bironin varamaalivahtina Buffalo Sabresissa, minkä jälkeen hän lopetti maalivahdinuransa.
Puuvartisten kasvien menestymisvyöhykkeet

Puuvartisten kasvien menestymisvyöhykkeet kertovat lähinnä puiden ja pensaiden kestävyydestä eri alueilla. Vyöhykejako ei kerro esimerkiksi perennojen ja yksivuotisten kasvien kestävyydestä. Tietoa tarvitaan, jotta voitaisiin valita juuri kyseisellä alueella kestävät kasvit. Kasvit saattavat kuitenkin menestyä pohjoisemmillakin alueilla, jos kasvupaikka on suojaisa.
Vyöhykkeet ovat joka maassa erilaiset, mutta ne määritellään samantyyppisten ilmastollisten asioiden perusteella. Menestymisvyöhykkeeseen vaikuttavat muun muassa kasvukauden pituus, talven kylmyys ja lämpösumma.
Vyöhykkeet Suomessa.
Suomessa vyöhykkeitä on kahdeksan, joista ensimmäinen jakautuu a- ja b-alueisiin. Niitä merkitään roomalaisin numeroin.
Vyöhykkeet Ruotsissa.
Ruotsissa menestymisvyöhykkeitä on myös kahdeksan. Vyöhyke I on ilmastoltaan leudoin ja vyöhyke VIII ankarin. Ruotsin tunturialueet eivät sisälly mihinkään vyöhykkeeseen, joten ne muodostavat tavallaan yhdeksännen kasvuvyöhykkeen. Ensimmäisen menestymisvyöhykekartan laati Sveriges Pomologiska Förening (SPF, nykyisin Riksförbundet för Svenska Trädgård) vuonna 1910. Tästä kartasta on tullut klassikko, ja sen tietoja on tarkennettu vuosien mittaan. Kartan ovat hyväksyneet yleisesti niin harrastelijat kuin ammattilaisetkin.
Suomen ja Ruotsin vyöhykkeet poikkeavat toisistaan numeroinniltaan. Ruotsin vyöhyke V vastaa Suomen vyöhykettä III.
OpenMPT

OpenMPT (aikaisemmin Modplug Tracker) on tracker-ohjelmisto Windowsille. Alun perin sen on tehnyt Olivier Lapicque vuosina 1997–2003. Ohjelma on ohjelmoitu C++:lla. Se oli alun perin Modplugin-niminen liitännäinen selaimille modulejen kuunteluun sivustoilla. Modplug Player ja Modplug Tracker kehittyivät myöhemmin siitä. OpenMPT on ilmainen ohjelmisto, joka on saatavilla BSD-lisenssillä (ennen GNU GPL-lisenssillä). Vaikka ohjelman alusta on Windows, kehittäjät ovat pyrkineet huolehtimaan, että se toimii myös Linuxissa Wine-rajapinnan avulla.
Olivier Lapicque lopetti vuoden 2004 alussa Modplug Trackerin kehittämisen ja julkaisi ohjelmansa lähdekoodin. Ohjelmaa on siitä lähtien kehittänyt nimellä OpenMPT ryhmä tracker-muusikoita ja ohjelmoijia SourceForgessa (nykyään Johannes Schultz ja Jörn Heusipp).
OpenMPT:ssä Windowsin ominaisuuksia, kuten puunäkymä tiedostoille, MDI-käyttöliittymä ja raahaa ja pudota -ominaisuus. Ohjelma pystyy avaamaan ja tallentamaan ProTrackerin MOD-, Scream Trackerin S3M-, Fast Trackerin XM-, Impulse Trackerin IT- ja OpenMPT:n MPTM-tiedostoja. Nykyään ohjelmassa on mahdollista käyttää VST-plugineja ja stereo-ääninäytteitä. OpenMPT on siis eräänlainen synteesi 1990-luvun suosituimmista trackereistä ja samalla se sisältää monia uudemman sukupolven musiikkiohjelmien ominaisuuksia.
U Can’t Touch This

U Can’t Touch This on yhdysvaltalaisen hiphop-artistin MC Hammerin kappale. Kappaleesta on tullut myös Crazy Frog -versio, joka on julkaistu levyllä "Crazy Christmas Edition". U Can't Touch This on MC Hammerin tunnetuin kappale.
Single nousi Suomen virallisen listan sijalle 2.
Gloucesterin tuomiokirkko

Gloucesterin tuomiokirkko eli Pyhän Pietarin sekä Pyhän ja Jakamattoman Kolminaisuuden tuomiokirkko "(the Cathedral Church of St Peter and the Holy and Indivisible Trinity)", on pääosin vuosina 1089–1499 rakennettu kirkkorakennus Gloucesterissa Lounais-Englannissa. Alkuaan luostarikirkkona toiminut rakennus on 130 metriä pitkä ja 44 metriä leveä ja sen neljällä fiaalilla (pienoistornilla) varustettu keskitorni kohoaa maamerkiksi 69 metrin korkeuteen. Satojen vuosien ajan täydennetyssä ja muokatussa rakennuksessa voi nähdä kaikki Englannin keskiaikaiset rakennustyylit ja se on ainutlaatuisen huomattava nähtävyys maan romaanisesta ja goottilaisesta arkkitehtuurista.
Kirkon keski- ja sivulaivat, kuorin alapuolinen krypta ja kapitulisali edustavat anglo-normanniseksi (Norman) kutsuttua romaanista tyyliä, keskilaivan holvit ovat varhaisgotiikkaa (Early English style), eteläinen poikkilaiva ja Edvard II:n muistomerkki ovat täysgotiikkaa (Decorated style) kun taas kuorin ikkunaruususto, luostarin ristikäytävät ja etelänpuoleinen sisäänkäynti ovat hienoja ja varhaisimpia esimerkkejä englantilaisesta myöhäisgotiikasta, ns. perpendikulaarityylistä.
Historia.
Henrik III kruunattiin kirkossa vuonna 1216. Edvard II haudattiin sinne vuonna 1327. Gloucesterin hiippakunta perustettiin vuonna 1541, jolloin kirkko sai katedraalin aseman. Sir George Gilbert Scott suunnitteli katedraaliin monia korjauksia, joista osa toteutettiin hänen 1878 tapahtuneen kuolemansa jälkeen.
Uskontoa jo 1300 vuotta.
Anglosaksinen prinssi Osric perusti paikalla uskonnollisen keskuksen jo 678-9 jkr. Normannivalloituksen aikaan vuonna 1066 luostari ei ollut vielä loistossaan. Vasta vuonna 1072 kuningas Vilhelm Valloittaja (William I) nimitti munkki Abbottin, joka rakensi luostarin siihen pisteeseen, että voitiin puhua luostarikirkosta. Luostari oli varhaisessa vaiheessa 1000-luvulla benediktiiniluostari.
Keskiaika.
Vuonna 1216 Henry III, joka nousi valtaistuimelle yhdeksänvuotiaana ja kruunattiin tässä kirkossa. Suurimmat rakennustyöt tehtiin 1300-luvulla Kirkon tärkeimpiä merkkikohtia oli vuosi 1327, jolloin haudattiin Berkeleyn linnassa kuollut kuningas Edward II. Kuninkaalle rakennettiin pyhäkkö ja muistomerkki . 1500-luvulla rakennustyöt jatkuivat länsipään kunnostamisella ja nykyisen kellotornin rakentamisella. 
Arkkitehtuuri.
Kaikki keskiaikaisen kirkon arkkitehtuurin ajanjaksot ovat näkyvissä Gloucesterin katedraalissa, sen kaksi päärakennusvaihetta eli romaaninen ja kohtisuora arkkutehtuuri.
Lasimaalaukset.
Gloucesterin katedraalin ikkunat sisältävät lasimaalauksia aina 1400-luvulta 1900-luvulle saakka. Neitsyt Marian elämää kuvaavat lasimaalaukset on tehty voimakkailla värieillä, ja korkealaatuiset lasimaalaukset ovat tunnustettu yhdeksi hienoimmiksi Englannissa. Myös Tudor -aikaisia heraldisia lasiteoksia löytyy luostarista.
Gloucesterin katedraalin suuressa itäikkunassa, korkean alttarin takana on hallitseva ja sitä kutsutaan katedraalin sydämeksi. Alttarin lasimaalaus on tenniskentän kokoinen ja asenennettu 1350-luvun alussa. Se on englantilaisen keskiaikaisen lasiteosten suurimpia maamerkkejä.
Harri Lidsle

Harri Christer Lidsle (s. 25. tammikuuta 1969 Kaarlela) on suomalainen tuubisti. Hän aloitti musiikkiharrastuksensa pasunistina, mutta vaihtoi pian tuubaan. Hän opiskeli Helsingissä Eino Takalo-Eskolan johdolla. Useat säveltäjät ovat kirjoittaneet teoksia Lidslelle. Muun muassa Kalevi Ahon tuubakonsertto on sävelletty hänen aloitteestaan. Lidsle oli saanut jo vuonna 1995 kansainvälistä huomiota Aleksandr Arutjunjanin tuubakonserton kantaesityksen johdosta.
Lidsle valittiin Lieksan vaskiviikoilla 1997 vuoden vaskisoittajaksi. Hän on työskennellyt myös orkesterimuusikkona Sinfonia Lahdessa sekä Lieksan vaskiviikon taiteellisena johtajana.
Lidsle järjestää myös Tuubakimalainen -lastenmusiikkiyhtyeen kanssa lastenkonsertteja. Yhtye sai alkunsa vuonna 2003 Sallan musiikkipäivillä järjestetystä ”Kimalaisen lento” -lastenkonsertista. Yhtyeessä on Harri Lidsle, vieraileva pianisti ja toisinaan myös Sinfonia Lahden muita muusikoita.
Victor Sganzin

Victor Sganzin (k. 1841) oli ranskalainen meriupseeri ja eläintieteilijä.
Sganzin oli "Sainte Marien" kapteeni ja tutki Madagaskarin eläimistöä 1831–1832. Hänen sanotaan nähneen jättiläismäisen munankuoren puolikkaan, jota alkuasukkaat käyttivät maljana. Nämä eivät suostuneet myymään sitä hänelle, joten hän piirsi siitä kuvan ja lähetti sen 1840 Kapkaupungissa asuneelle Jules Verreauxille. Alkujaan amiraali Étienne de Flacourtilta vuodelta 1658 peräisin oleva tarina kertoo suuresta linnusta, joka muni strutsinmunan kaltaisia munia syrjäisiin paikkoihin. Kyseessä saattoi olla sukupuuttoon kuolleen norsulinnun ("Aepyornis maximus") muna.
Sganzin nimesi linnuista madagaskarinkehrääjän ("Caprimulgus madagascariensis") vuonna 1840.
Johan Remen Evensen

Johan Remen Evensen (s. 16. syyskuuta 1985) on norjalainen entinen mäkihyppääjä. 
Mäkihypyn maailmancupissa Evensen kilpaili kaudesta 2008–2009 alkaen. Ainoan maailmancupin osakilpailuvoittonsa Evensen saavutti Vikersundissa kaudella 2010–2011 jaettuaan sen Gregor Schlierenzauerin kanssa. Lisäksi hän sijoittui kahdesti toiseksi ja kolme kertaa kolmanneksi. 
Ensimmäisissä arvokilpailuissaan Liberecissä 2009 Evensen oli Norjan joukkueen mukana saavuttamassa hopeaa joukkuemäestä. Normaalimäessä hän oli 27:s ja suurmäessä 30:s. Vancouverin olympialaisissa 2010 hän sijoittui suurmäessä 15:nneksi ja joukkuekilpailussa Norjan joukkueen mukana pronssille. Planican lentomäen MM-kilpailuissa 2010 Evensen oli joukkuekilpailussa hopealla ja henkilökohtaisessa kilpailussa 18:s. Oslon MM-kilpailuissa 2011 hän oli suurmäessä 14:s ja suurmäen joukkuekilpailussa Norjan joukkueen mukana hopealla.
Evensen hyppäsi 11. helmikuuta 2011 Vikersundin lentomäestä mäkihypyn maailmanennätyksen 246,5 metriä. Ennätys pysyi Evensenillä neljän vuoden ajan, ennen kuin Peter Prevc hyppäsi samasta mäestä 250,0 metriä.
Seuratasolla Evensen edusti Molde og Omegn Idrettsforeningia. 
Evensen ilmoitti lopettavansa uransa helmikuussa 2012 viikkoa ennen Vikersundin lentomäen MM-kilpailuja paino-ongelmien ja huonosti sujuneen kauden takia.
Gallienuksen riemukaari

Gallienuksen riemukaari (, ) on antiikin aikainen riemukaari Roomassa. Se oli alun perin Porta Esquilina -niminen portti Serviuksen muurissa. Portin muutti riemukaareksi vuonna 262 roomalainen ritari Marcus Aurelius Victor. Se omistettiin keisari Gallienukselle ja hänen vaimolleen Cornelia Saloninalle.
Riemukaaren piirtokirjoituksessa lukee:
eli "Aurelius Victor, suurenmoinen mies, [omistaa tämän riemukaaren] täydellä antaumuksella pyhälle Cornelia Saloninalle ja Gallienukselle, kaikista inhimillisimmälle keisarille, jonka voittamattoman hyvyyden ylittää ainoastaan hänen velvollisuudentuntonsa."
Izabel Varosa

Izabel Varosa on japanilainen melodinen visual-kei yhtye, joka perustettiin kesäkuussa vuonna 2004. Sen perustivat kitaristit Chihiro ja Kazui. Myöhemmin kokoonpanoon liittyi vokalisti Hikaru ja rumpali Fu~ma. Izabel Varosa aloitti virallisen toimintansa lokakuussa.
Levytyssopimus.
Yhtye solmi vuonna 2005 sopimuksen Applause Recordsin kanssa, joka tuotti myös Lareine-nimisen yhteen levyt, joissa Kazui ja Fu~ma olivat roudareina. Izabel Varosa ja Lareine esiintyivät usein yhdessä, ja näin Izabel Varosa sai suosiota myös Lareinen faneilta.
Julkaisut.
Maaliskuussa basistin Emiyn yhtye Yuda hajosi, ja hän liittyi virallisesti Izabel Varosaan. Saman kuukauden aikana he julkaisivat "Kyoun", ensimmäisen maxi-singlensä. Kesäkuussa yhtye julkaisi mini-albuminsa, lokakuussa toisen maxi-singlensä ja kahden kappaleen erityisen singlen "Imitation Mercy/Seasonal Wind", jota jaettiin keikoilla.
Yhtyeen hajoaminen.
15. päivä marraskuuta Izabel Varosa piti ensimmäisen oneman-konserttinsa Holiday Shinjukulla. Samana päivänä rumpali Fu~ma ilmoitti, että lähtisi yhtyeestä. Yhtye ei löytänyt pysyvää paikkaajaa, mutta Enju (ex-miraleta) toimi heidän väliaikaisena support-rumpalinaan. Yhtye jatkoi toimintaansa vaikka täyttä virallista jäsenistöä ei ollut.
Kesäkuussa 2006 yhtye julkaisi uuden singlensä ja ensimmäisen minialbuminsa, jossa oli PV'itä mukana.
Yhtye suunnitteli julkaisevansa elokuussa ensimmäisen täyspitkän albumin, mutta kaksi viikkoa ennen albumin julkaisua konsertissaan Holiday Shinjukulla (2. syyskuuta) Chihiro, Emiy ja Hikaru ilmoittivat jättävänsä yhtyeen, jolloin jäljelle jäi vain Kazui. Albumia ei julkaistu. Kazui ei ole ilmoittanut aikooko etsiä uusia jäseniä lähteneiden tilalle, vai lopettaako bändin kokonaan.
Mikuláš Konopka

Mikuláš Konopka (s. 23. tammikuuta 1979 Rimavská Sobota) on slovakialainen entinen kuulantyöntäjä.
Konopkan ennätys kuulantyönnössä on 20,66 metriä, jonka hän työnsi Ostravassa vuonna 2001. Hallissa Konopkan ennätys on vuoden 2007 sisäratojen EM-kisoissa työnnetty 21,57 metriä, joka on samalla Slovakian halliennätys. Konopka voitti kyseisistä kisoista kultamitalin.
Konopka sijoittui Ateenan olympialaisissa 2004 kymmenenneksi. Madridin sisäratojen EM-kilpailuissa 2005 hän oli kuudes ja saman vuoden Helsingin MM-kisoissa yhdestoista. Vuonna 1997 hän sai junioreiden EM-hopeaa ja 1998 hän voitti juniorien maailmanmestaruuden. 
Doping.
Konopka voitti sisäratojen EM-pronssia vuonna 2002, mutta jäi kiinni dopingista ja sai kahden vuoden kilpailukiellon. Toukokuussa 2008 Konopka jäi toisen kerran kiinni dopingista. Näin ollen hänelle langetettiin elinikäinen kilpailukielto.
Pyydä vain

Pyydä vain on suomalaislaulaja Kirkan 17. studioalbumi vuodelta 1992. Levyn tunnetuimpia kappaleita ovat nimikappale ”Pyydä vain” sekä ”Ei rakkaus yötä pelkää”. Ensin mainittu julkaistiin myös singlenä, joka oli parhaimmillaan Rumba-lehden 50 hittiä -listan toisena ja radiosoittolistojen kolmantena. Myös itse albumi ylsi 10 myydyimmän joukkoon pysyen listoilla vain parin kuukauden ajan.
Levy menestyi hyvin ja ylitti kultalevyrajan vuonna 1994. Sitä on myyty 21 696 kappaletta.
Albumi julkaistiin ilmestyessään vuonna 1992 Flamingo-levymerkillä vinyyli- ja CD-levyinä sekä C-kasettina. Vuonna 1998 Sony BMG Music Entertainment julkaisi albumin uudelleen CD:nä.
Gloria Morti

Gloria Morti on vuonna 1999 perustettu suomalainen metallimusiikin yhtye.
Historia.
Gloria Morti perustettiin Heinolassa vuonna 1999 nelihenkisenä thrash metal -yhtyeenä. Yhtye koki miehistömuutoksia, joista jäi jäljelle vain kaksi alkuperäistä jäsentä. Uusien jäsenten myötä yhtyeestä muodostui viisihenkinen. 
Vuodesta 2002 musiikkityyli on ollut melodista death metalia tai black metalia.
Vuosien kuluessa yhtye julkaisi muutaman demon ja promo-CD:n. Yhtye solmi sopimuksen japanilaisen World chaos production -levy-yhtiön kanssa ja debyyttialbumi "Lifestream Corrosion" julkaistiin maailmanlaajuisesti syksyllä 2004. Albumin vastaanotto oli hyvä, sillä se sai monia 10/10-arvosteluja.
Gloria Morti äänitti kitaristi Juho Räihän studiossa toisen albuminsa "Eryxin". Se julkaistiin 28. maaliskuuta 2008. Kesällä 2009 yhtyeen rumpali Jarmo Juurikka jätti yhtyeen. Hänen seuraajakseen ilmoitettiin pian Kauko Kuusisalo.
Gloria Mortin kolmas studioalbumi, Anthems of Annihilation, julkaistiin vuonna 2010.
Vuonna 2012 yhtyeen kitaristi Juho Matikainen jätti yhtyeen ja hänen tilalleen kiinnitettiin Eero Silvonen (Casket, Final Harvest, Routasielu, Death Confronting).
Neljäs pitkäsoitto Lateral Constraint julkaistiin 2012.
Gloria Morti alkoi keikkailla vuonna 2001 ja he ovat soittaneet muun muassa Zyklonin, Behemothin, Before the Dawnin, The Crownin ja Dissectionin kanssa.
Tihku

Tihku eli tihkusade on hyvin pienten vesipisaroiden muodostamaa sadetta. Se näyttää miltei leijuvan ilmavirtojen mukana, mutta toisin kuin sumu, tihku putoaa maahan. Tihkua sataa tyypillisesti sumupilvestä. Yleisen käytännön mukaan tihkupisarat määritellään halkaisijaltaan pienemmiksi kuin 0,5 mm.
Optinen vaikutus.
Tihkusateen lukuisat pienet pisarat heikentävät näkyvyyttä enemmän kuin sama vesimäärä isompipisaraisena sateena.
Säätilan vaikutus esiintyvyyteen.
Tyypillinen säätilanne, jossa tihkusadetta esiintyy, on matalapaineen lämmin sektori, varsinkin tuulenpuoleisilla rannikkoalueilla. Tihkupisarat ovat niin pieniä, että kovalla tuulella ne haihtuvat ennen kuin putoavat maahan asti. Siksi tihkua esiintyy useimmin alle 7 m/s tuulennopeuksilla.
Syntymekanismi.
Tihkusadetta syntyy törmäys-yhdistymisprosessissa pilvessä, joiden huippukin on lämpimämpi kuin −10 °C. Tätä kylmemmässä pilvessä käynnistyy jääkideprosessi. Jos koko ilmakerros pilven huipusta maahan asti on pakkasen puolella, voi syntyä jäätävää tihkusadetta, joka on erityisen vaarallista tie- ja lentoliikenteelle.
Jääkiekon SM-liigan pudotuspelit 2008–2009

Jääkiekon SM-liigan pudotuspelit 2008–2009 alkoivat 7. maaliskuuta ja viimeinen loppuottelu pelattiin 14. huhtikuuta. Ensimmäisen ja toistaiseksi ainoan kerran SM-liigan historiassa mikään joukkue ei lähtenyt kesälomalle heti runkosarjan päättymisen jälkeen.
Pudotuspeleissä pelattiin aluksi "Villi kortti" -kierros, jossa kohtasivat runkosarjassa 7.-10. sijoittuneet joukkueet. Otteluparit pelattiin paras kolmesta systeemillä, jolloin kaksi voittoa riitti jatkopaikkaan. Näiden parien voittajat jatkoivat neljännesfinaaleihin, joihin oli suoraan selvinnyt jo runkosarjan kuusi parasta joukkuetta. Puolivälierät, välierät ja loppuottelut pelattiin kaikki paras seitsemästä systeemillä, pronssi ratkaistiin yhdellä ottelulla.
Pudotuspeleissä pelattiin lisäksi Playout-kierros, johon osallistuivat runkosarjassa 11.-14. sijoittuneet. Playoutit pelattiin paras viidestä ja avauskierroksella otteluparinsa hävinneet joutuivat jatkamaan toiselle kierroksella. Toisen kierroksen häviäjä taas joutui liigakarsintaan, jossa se sai vastaansa Mestiksen voittajan. Otteluparin voittaja ratkottiin paras seitsemästä systeemillä. Playout-kokeilu ei kuitenkaan ollut menestys hyvin vähäisten yleisömäärien takia ja niinpä siitä päätettiin luopua ja ensi kaudella runkosarjan viimeinen karsii suoraan liigapaikastaan.
Bluesin Ben Eaves teki tehot 4+20=24, mikä oli uusi pudotuspelien yhden kauden piste-ennätys. Aiempi ennätys, 21 pistettä, oli Kari Jalosen ja Hannes Hyvösen nimissä. Myös Eavesin syöttömäärä 20 oli uusi ennätys.
Pudotuspelit.
Villi kortti -kierros.
Runkosarjan 7. – Runkosarjan 10..
"TPS varsinaisiin pudotuspeleihin voitoin 2–0."
Runkosarjan 8. – Runkosarjan 9..
"Pelicans varsinaisiin pudotuspeleihin voitoin 2–1."
Neljännesfinaalit.
Runkosarjan 1. – 1. kierr. voittaja 2.
"JYP välieriin voitoin 4–2."
Runkosarjan 2. – 1. kierr. voittaja 1.
"Blues välieriin voitoin 4–3."
Runkosarjan 3. – Runkosarjan 6..
"KalPa välieriin voitoin 4–2."
Runkosarjan 4. – Runkosarjan 5..
"Kärpät välieriin voitoin 4–1."
Semifinaalit.
Neljännesfinaalin v1 – Neljännesfinaalin v4.
"JYP finaaliin voitoin 4–1."
Neljännesfinaalin v2 – Neljännesfinaalin v3.
"Kärpät finaaliin voitoin 4–2."
Pronssiottelu.
"KalPa voitti pronssia."
Loppuottelu.
"JYP voitti Suomen mestaruuden voitoin 4–0."
Playout.
1. kierros.
Runkosarjan 11. – Runkosarjan 14..
"SaiPa voitti ottelusarjan 3–0, Lukko 2. kierrokselle."
Runkosarjan 12. – Runkosarjan 13..
"Tappara voitti ottelusarjan 3–0, Ässät 2. kierrokselle."
2. kierros.
1. kierr. häviäjä 1 – 1. kierr. häviäjä 2.
"Lukko voitti ottelusarjan 3–1, Ässät liigakarsintaan Mestiksen voittajan Sportin kanssa."
Liigakarsinta.
"Ässät säilytti SM-liigapaikkansa voitoin 4–3."
Ahvenlammi (Jalasjärvi)

Ahvenlammi (myös "Ahvenlampi") on pieni metsälampi Kurikan kunnassa, entisen Jalasjärven kunnan alueen koillisosassa, lähellä Ilmajoen rajaa. Pinta-alaa lammella on 4,1 hehtaaria eli 0,041 neliökilometriä. Rantaviivan pituus on 1,1 kilometriä. Ahvenlammi sijaitsee 102,3 metrin korkeudella merenpinnasta. Lampi on kasvamassa vähitellen umpeen.
Ahvenlammi on soiden ympäröimä. Lammesta lounaaseen sijaitsevan Nevajärvennevan koillisosan vedet laskevat Ahvenlammin kautta Ahvenlammin laskuojaan, Kruununojaan. Ahvenlammin luoteispuolella sijaitsee Pitkänsillanneva-niminen suoalue.
Duncan D. Hunter

Duncan Duane Hunter (s. 7. joulukuuta 1976 San Diego, Kalifornia) on yhdysvaltalainen republikaanipoliitikko.
Hunter on republikaanipoliitikko Duncan Hunterin ja Lynne Hunterin (o.s. Layh) poika. Hän on ollut Yhdysvaltain edustajainhuoneen jäsen Kalifornian osavaltion 52. vaalipiiristä 6. tammikuuta 2009 alkaen. Hän sai marraskuun 2008 vaaleissa noin 56 prosenttia äänistä, kun demokraattien ehdokas Mike Lumpkin sai äänistä 39 prosenttia ja libertaariehdokas Michael Benoit vajaat viisi prosenttia. Samaa vaalipiiriä edusti vuosina 1981–2009 hänen isänsä.
Hunter on sotaveteraani. Hän kävi sotilaskoulutuksen vuosina 2001–2002 ja on palvellut Yhdysvaltain merijalkaväen sotilaana vuosien 2001 ja 2007 välillä. Hän on ollut kaksi kertaa komennuksella Irakissa ja kerran Afganistanissa.
Hunter on opiskellut liikkeenjohtoa ja on valmistunut San Diego State Universitystä. Ennen sotilaskoulutustaan hän työskenteli liiketoiminta-analyytikkona ja Irakin komennustensa jälkeen hän perusti oman yrityksen, joka toimii asuntorakentamisalalla.
Hunter on naimisissa ja hänellä on vaimonsa Margaretin kanssa kolme lasta, poika Duncan ja tyttäret Elizabeth ja Sarah.
Mars (yritys)

Mars tai Mars Incorporated on yhdysvaltalainen, kansainvälisesti toimiva yritys, joka valmistaa makeisia ja muita elintarvikkeita. Kuuluisimpia yrityksen tuotteita ovat suklaapatukat kuten Mars ja Twix. Yrityksen omistaa kokonaan Marsin perhe, ja yritys onkin yksi suurimmista yksityisessä omistuksessa olevista yrityksistä Yhdysvalloissa. Vuonna 2017 Mars oli maailman suurin makeisvalmistaja.
Yrityksen Euroopan osaston päätoimipaikka on Bryssel Belgiassa. Yritys tunnettiinkin Euroopassa nimellä Masterfoods Europe vuoden 2007 loppuun asti. Masterfoods-nimi tuli Marsin vuonna 1967 ostamalta Lewisin perheen elintarvikeliiketoiminnalta Australiasta. Mars ilmoitti vuoden 2007 lopulla, että sen kaikki liiketoiminnat siirretään nimen Mars alle.
Tuotteet.
Lähde:
Langdalstindane

Langdalstindane () on Skandien Lyngsalpenen osassa sijaitseva monihuippuinen vuorimassiivi Omasvuonon ja Tromssan kuntien rajalla, Pohjois-Norjassa.
Korkein kohta (1 580 m) sijoittuu melko keskelle massiivia ja on Tromssan kunnan puolella.
Ensimmäisen nousun vuorelle suorittivat brittiläiset T. Pather ja R.G. Pettigrew vuonna 1953.
Essi Pöysti

Essi Pöysti (s. 8. toukokuuta 1987 Säkylä) on helsinkiläinen sairaanhoitaja, joka valittiin vuoden 2009 Miss Suomeksi 1. maaliskuuta Helsingin Grand Casinolla. Hän harrastaa koiria, lenkkeilyä, matkustelua ja mallintöitä.
Pöysti oli kokoomuksen ehdokas vuoden 2011 vaaleissa Keski-Suomen vaalipiirissä, muttei tullut valituksi.
Perhe.
Pöysti on naimisissa koripalloilija Ville Mäkäläisen kanssa ja heillä on kolme lasta. Pariskunta meni naimisiin kesällä 2015. Hänen isänsä on eversti evp. Timo Pöysti, joka toimi Reserviupseerikoulun johtajana vuoden 2014 loppuun. Pikkuveli Eetu Pöysti pelasi jääkiekkoa Liigassa ja KHL:ssä ja isoäiti Toini Pöysti oli maastohiihdon olympiamitalisti.
Eugen Jochum

Eugen Jochum (1. marraskuuta 1902 – 26. maaliskuuta 1987) oli arvostetuimpia saksalaisia kapellimestareita.
Babenhausenissa Augsburgin lähistöllä syntynyt Jochum opiskeli niin pianon kuin urkujenkin soittoa Augsburgissa vuoteen 1922. Tämän jälkeen hän opiskeli orkesterinjohtamista Münchenissä. hänen ensimmäinen pianistinpaikkansa oli Mönchengladbachissa, josta hän siirtyi Kieliin.
Veriappelsiini

Veriappelsiini on punaisten hapahkojen appelsiinilajikkeiden yhteisnimitys. Tavallisimmat lajikkeet ovat Sanguinello, Tarocco ja Moro. Veriappelsiini on tavallista appelsiinia pienempi. Lajikkeet jaotellaan puoli-, täys- ja tummaveriappelsiineihin. Nimitys johtuu sen verenpunaisesta väristä.
Punaisen värinsä hedelmä saa muun muassa lykopeenista ja antosyaanista, joka on yleinen pigmentti kasveissa ja hedelmissä. 
Veriappelsiini sisältää runsaasti C-vitamiinia.
Veriappelsiinilajikkeita.
Täysveriappelsiineja:
Puoliveriappelsiineja:
Dolna G’onovica

Dolna G’onovica (, ) on albaanienemmistöinen kylä, joka sijaitsee Gostivarin kunnassa läntisessä Pohjois-Makedoniassa. Kylä sijaitsee 690 metrin korkeudella merenpinnasta, ja sen asukasluku vuonna 2002 oli 242.
High And Loud

High And Loud Oy on suomalainen, Stratovarius-laulaja Timo Kotipellon johtama levy-yhtiö. Yhtiön perusideana on alusta asti ollut tuottaa hyvää musiikkia, eli suurimmaksi osaksi raskaampaa rockia ja metallimusiikkia. Levy-yhtiö on ollut yhtäjaksoisesti toiminnassa vuodesta 2001. Tavoitteena ei ole perustajien mukaan ollut suuri yhtyeiden määrä, vaan panostus laatuun ja keskittyä itse bändeihin. Kansainvälinen kontakti on helpottanut erityisesti suomalaisen musiikin maailmanvalloitusta. 
Oman yhtyeen auttaminen.
Timo Kotipellon sivut kertovat näin: "Jos sinulla on bändi, joka on mielestäsi kovempi kuin yksikään nykyinen bändi, biisisi ovat huippulaatua, soittajien taso maailman luokkaa ja jätkien asenne kunnossa, lähetä (mieluummin kopio jo valmiista masterista) levysi High and Loudille ja katsotaan mitä saadaan aikaiseksi!" Yhtiö siis auttaa myös nuoria bändejä uransa alkuun.
Modern Mano Mano

Modern Mano Mano on filippiiniläinen aseeton kamppailulaji.
Terminologiaa.
"Mano y Mano" tai "Mano a Mano" on espanjankielinen termi tai sanonta joka englanniksi käännettynä on lähinnä "hand to hand", suomeksi termin merkitys voisi olla esim. mies miestä vastaan. Termi kuvaa kilpailullista tilannetta, jossa kaksi vastustajaa yrittää saada toisensa pois pelistä. 
Mano Mano kamppailussa.
Filippiiniläisissä kamppailutaidoissa ja –tyyleissä Mano Mano edustaa aseettomia tekniikoita. Filippiinien kamppailuperinteelle on tyypillistä käyttää aseita. Paikalliset tyylit, kuten Kali, Escrima, Kombatan, Arnis tai Balintawak sisältävät kaikki etenkin kepin ja veitsen tekniikoita. 
Modern Mano Manon perusrunko.
20 perusiskua käsin ja jaloin, 20 vapautumistekniikkaa ja hallintaotetta, 20 alasvientitekniikkaa, heittotekniikat, aseita vastaan puolustautuminen sekä Palit Palit -harjoitusmenetelmä.
Palit Palit.
Palit Palitin perusidea lähtee torjunta-isku-torjunta –ajattelusta, jossa rytmisesti ja virtaavasti hyökätään ja torjutaan kaiken aikaa. Taitojen kehittyessä elementtejä lisätään, kunnes lähes kaikki hyökkäys- ja puolustustavat voidaan suorittaa Palit Palitin sisällä. Kaikki suoritteet tehdään aina sekä vasemmalta että oikealta. Torjunnat ja liikkuminen sopivat myös lyömäasetta tai veistä vastaan.
Keuruu–Multia-laturetki

Keuruu–Multia-laturetki on kaikille avoin kaksipäiväinen hiihtotapahtuma, joka järjestetään vuosittain helmi–maaliskuussa. Laturetkellä on pitkät perinteet, sillä ensimmäisen kerran se hiihdettiin jo vuonna 1957. Lähtö tapahtuu nykyisin sekä Keuruun kivikoululta että Multian partiomajalta. Hiihtomatkat vaihtelevat viidestä viiteenkymmeneen kilometriin. Laturetkeen osallistuneet voivat lunastaa itselleen mitalin ja kunniakirjan. Vuoden 2009 laturetken suoritti ensimmäisenä päivänä reilut 400 ja toisena päivänä yli 700 hiihtäjää.
Tuhannen kaipuun maa – parhaat

Tuhannen kaipuun maa – parhaat on Marko Haavisto &amp; Poutahaukat -yhtyeen kokoelma-albumi. Se julkaistiin 18. maaliskuuta 2009.
Palojoki (Somero)

Palojoki on kulmakunta ja entinen koulupiiri Somerolla, Kosken ja Ypäjän rajalla, Koskelta Ypäjälle johtavan yhdystien 2805 varrella. 
Palojoen koulu perustettiin vuonna 1926 ja lopetettiin vuonna 1966. Kosken rajalla Koskelle vievän maantien varressa sijainnut koulu oli yhteinen Kosken kunnan kanssa, ja koulussa kävi oppilaita myös Koskelta.
Vielä vuonna 1960 Palojoella oli myös kaksi kauppaa: toinen vastapäätä koulua Kosken ja Ypäjän välisen maantien varrella ja toinen saman tien varressa tästä hiukan Ypäjän suuntaan. 
Palojoen kulmakunta on osa Someron Vilukselan kylää ja sen nimi tulee Vilukselan Huistin talosta vuonna 1801 erotetusta Vähä-Huistin eli Palojoen uudistalosta, joka perustettiin Koskelta Perttulaan eli nykyiseen Ypäjän kirkonkylään johtavan maantien varteen, Paimionjoen sivujoen Palojoen rantaan.
Vasco da Gama (kauppakeskus)

Vasco da Gama sijaitsee Lissabonissa, Portugalissa. Kauppakeskus avattiin huhtikuussa 1999. Kauppakeskuksen omistaa Sonae Sierra, joka kuuluu portugalilaiseen Sonae monialayhtymään.
Vasco da Gaman kerrospinta-ala on yli 47 700 neliömetriä ja kauppakeskuksessa sijaitsee noin 167 liikettä. Kauppakeskuksessa on muun muassa ravintolamaailma ja Continente-hypermarketketju.
Kulkuyhteydet.
Kauppakeskukseen pääsee metrolla.
Red McCombs

Billy Joe "Red" McCombs (19. lokakuuta 1927 Spur, Texas – 19. helmikuuta 2023, San Antonio, Texas) oli Red McCombs Automotive Groupin perustaja ja toinen Clear Channel Communicationsin perustajista.
Hän omisti San Antonio Spursin, Denver Nuggetsin ja Minnesota Vikingsin. Hän pääsi vuoden 2005 Forbes 400 -listalle yhtenä varakkaimmista yhdysvaltalaisista. McCombs keskeytti opiskelunsa siirtyessään autokauppiaaksi. Hän omisti 50 autoliikettä, joista ensimmäisen hän avasi 25-vuotiaana.
Jaakko Teitti

Jaakko Laurinpoika Teitti (oik. "Jakob Larsson Teit", n. 1520 – 1588 tai 1596 Turku) oli Ruotsin kuningas Kustaa Vaasan sihteeri ja myöhemmin Turun kaupunginsihteeri.
Ura.
Turun piispa Martti Skytte lähetti Teitin 1540-luvun lopussa Saksaan opiskelemaan. Teitti päätyi Ruotsin kuningas Kustaa Vaasan palvelukseen, ja 1550-luvun lopussa hän muutti Tukholmaan asumaan, jossa hän hoiti erilaisia tehtäviä, kuten toimi Kustaa Vaasan jälkeen hallinneen Eerik XIV:n Kuninkaan lautakunnan jäsenenä, siihen saakka, kunnes Juhana III nousi Ruotsin kuninkaaksi. Teitti laati vuosina 1555–1557 valitusluettelon aatelin väärinkäytöksistä. Valitusluettelo on historiallisesti arvokas lähde, ja se julkaistiin vuonna 1894. Teitti oli hankkinut Tukholmasta vaimonsa Elin Larsintyttären saaman perinnön turvin arvokkaan talon.
Teitin elämä muuttui huomattavasti, kun Eerik XIV syöstiin vallasta vuonna 1568. Teitti oli ollut vuonna 1563 tuomitsemassa Juhana III:ta, jonka vuoksi Teitti joutui epäsuosioon ja istui lyhyen aikaa vankeudessakin. Vapauduttuaan Teitti ei jäänyt Tukholmaan, vaan Juhana III määräsi hänet muuttamaan Turun linnaläänin alueella joko Turkuun, Raumalle tai Poriin. Teitti toimi vuosina 1582–1588 Turun kaupunginsihteerinä. Toisen lähteen mukaan Teitti olisi aloittanut sihteerinä jo vuonna 1581. Lopun elämäänsä hän oli kuitenkin eräänlaisessa kotiarestissa.
Yksityiselämä.
Teitin puoliso oli Elin Larsintytär. Pariskunnalla oli kolme lasta, Karin, Anders ja Malin. Kaikki lapset kuolivat vuosina 1571–1572. Vuodesta 1577 eteenpäin pariskunta asui erillään Jaakko Teitin uskottomuuden vuoksi. Pariskunta ei hakenut eroa tuomiokapitulilta. Teitti kuoli vuonna 1588 ruttoon Turussa. Toisen lähteen mukaan Teitti kuoli vuonna 1596.
Lämpökaappi

Lämpökaappi on laite, jota käytetään muun muassa kuumailmasterilointiin, tuotteiden kuivaukseen, materiaalin testaukseen ja näytteen käsittelyyn. Moottori kierrättää kaapissa lämmintä ilma, joka vie kosteuden mukanaan. Lämpökaapin avulla voidaan tuottaa hallitut ja halutut lämpöolosuhteet inkubaattoreita korkeammille lämpötila-alueille.
Lämpötilaa kaapissa vahtii termostaatti. Kaapin ulkoseinä on metallinen ja sisäseinä muunlaista materiaalia. Seinien väliin jäävä tila saa aikaan sen, että lämpö ja energia säilyvät kaapin sisällä.
Lämpökaappi ei vaadi toimiakseen vettä, eikä kaappiin keräydy painetta toisin kuin autoklaaviin, minkä takia sen käyttö on turvallista. Tämän johdosta se soveltuu hyvin laboratoriokäyttöön. 
Lämpökaappeja käytetään erityisesti sellaisten materiaalien steriloimisessa, jotka kestävät korkeita lämpötiloja, esimerkiksi lasi ja erilaiset jauheet.
SportZone

SportZone on urheiluvälineitä myyvä kauppaketju, joka toimii Portugalissa. Ketjun omistaa Sonae Distribuição, joka kuuluu portugalilaiseen Sonae monialayhtymään. SportZone on Portugalin suurin urheiluvälinekauppaketju.
SportZone-myymälöitä oli noin 57 ympäri Portugalia vuonna 2007. Myymälöiden yhteispinta-ala oli 44 000 m², ja keskimääräinen myymäläkoko oli 1000 m². Myymälät sijaitsevat yleensä kauppakeskuksissa.
Hammarö

Hammarö on entinen kauppala Keski-Ruotsissa. Kauppala sijaitsi samannimisellä Hammarön saarella Vänern-järven pohjoisrannalla aivan Karlstadin kaupungin eteläpuolella. Kauppalan alue kuului Värmlannin lääniin ja Värmlannin maakuntaan ja sen keskuksena toimi Skoghallin taajama.
Hammarön kauppala muodostettiin vuonna 1950 muuttamalla koko aiempi Hammarön maalaiskunta kauppalaksi. Vuoden 1952 kuntauudistus ei vaikuttanut kauppalan rajoihin mitenkään. Vuoden 1971 kuntauudistuksessa kauppalasta tehtiin nykyinen Hammarön kunta, mutta sen rajoja ei tuolloinkaan muutettu. Kauppalan käyttämä vaakuna on nykyään Hammarön kunnan vaakunana.
Hammarön maalaiskunta, kauppala ja nykyinen kunta kuuluivat kaikki Hammarön seurakuntaan.
Kurt Schrader

Kurt Schrader (s. 19. lokakuuta 1951 Bridgeport, Connecticut) on yhdysvaltalainen demokraattipoliitikko. 
Schrader on ollut Yhdysvaltain edustajainhuoneen jäsen Oregonin viidennestä vaalipiiristä 3. tammikuuta 2009 alkaen. Hän sai marraskuun 2008 vaaleissa noin 54 prosenttia äänistä ja päävastehdokas, republikaanien Mike Erickson noin 38 prosenttia. Hänen edeltäjänsä vaalipiirin edustajana oli puoluetoveri Darlene Hooley, joka toimi edustajainhuoneen jäsenenä vuosina 1997–2009. Schrader kuuluu edustajainhuoneen maatalousvaliokuntaan.
Schrader pyrki Oregonin edustajainhuoneeseen ensimmäisen kerran vuonna 1994, jolloin hän hävisi republikaaniehdokas Jerry Grishamille 38 äänen erolla. Hän oli uudelleen ehdolla vuonna 1996 ja voitti Paul Kraxburgerin. Schrader oli Oregonin edustajainhuoneen jäsen vaalipiiristä numero 23 vuosina 1997–2003 ja vuosina 2003–2008 hän oli osavaltion senaatin jäsen vaalipiiristä numero 20. 
Schrader on siviiliammateiltaan eläinlääkäri ja maanviljelijä. Hän suoritti eläinlääketieteen tohtorin tutkinnon vuonna 1977 Illinois'n yliopistossa. Hän on suorittanut myös hallinnon Bachelor of Arts -tutkinnon, Cornellin yliopistossa vuonna 1973.
Schrader on naimisissa ja hänellä on vaimonsa Marthan kanssa viisi lasta. Kun Kurt Schrader tuli valituksi Yhdysvaltain edustajainhuoneeseen, Martha Schraderista tuli hänen seuraajansa Oregonin osavaltion senaatissa.
Erie Times-News

Erie Times-News on yhdysvaltalainen Eriessä, Pennsylvaniassa ilmestyvä sanomalehti. Lehden ensimmäinen numero julkaistiin 12. huhtikuuta 1888, tuolloin nimellä "Erie Daily Times". Vuonna 1959 nimeksi tuli "Erie Morning News", ja nykyisen nimensä lehti sai vuonna 2000.
Lehden levikki arkisin on 56 124 kappaletta ja sunnuntaisin 75 680 kappaletta.
Arktinen neuvosto

Arktinen neuvosto on kansainvälinen, hallitusten välinen korkean tason foorumi, jossa keskustellaan arktisten alueiden hallitusten ja alueen alkuperäisyhteisöjä koskevista asioista ja ongelmista.
Historia.
Arktinen neuvosto perustettiin virallisesti Ottawan julistuksella vuonna 1996. Neuvoston tarkoituksena oli parantaa 
yhteistyötä ja koordinointia arktisen alueen valtioiden välillä. Erityisen tärkeää oli alkuperäiskansojen osallistuminen 
päätöksentekoon alueen kannalta olennaisten kysymysten ratkaisemiseen, erityisesti kestävän kehityksen ja 
alueen ympäristönsuojelun päätöksiin. Arktinen neuvosto on väline arktisen alueen hallitusten ja ihmisten kohtaamien ongelmien ja haasteiden käsittelemiseen. Neuvosto on koonnut yhteistä tietopohjaa, joka jaetaan eri maiden välillä. Arktinen neuvosto tekee työtä kestävän kehityksen puolesta, jonka perusta ohjeistuksineen löytyy Kestävän kehityksen puiteasiakirjassa. Asiakirja hyväksyttiin Arktisen neuvoston vuoden 2000 ministerikokouksessa.
Jäsenyys.
Tarkkailijat.
Tarkkailijan asema on auki kaikille ei-arktisille maille, globaaleille ja alueellisille kansainvälisille järjestöille ja kansalaisjärjestöille.
Pysyvät jäsenet.
Arktisen neuvoston pysyväksi jäseneksi voivat päästä kaikki arktisen alueen alkuperäiskansoja edustavat järjestöt. Arktisen 
alkuperäiskansan määritelmänä on, että alkuperäiskansa asuttaa useampaa kuin yhtä Arktisen neuvoston jäsenmaata, tai että 
yhdessä jäsenmaassa asuu useampi kuin yksi arktinen alkuperäiskansa.
Puheenjohtajuus ja Arktisen neuvoston kokoontuminen.
Arktisen neuvoston puheenjohtajuus vaihtuu kahden vuoden välein. Ruotsi, Norja ja Tanska ovat määritelleet yhteiset tavoitteet puheenjohtajakausiensa ajaksi, muun muassa neuvoston pääsihteeristön perustaminen Tromssaan, Norjaan. Puheenjohtajamaina ovat toimineet:
Arktinen neuvosto on kokoontunut toistaiseksi kerran kunkin puheenjohtajakauden aikana, kauden loppupuolella. Alla kokoontumispaikat aikoineen:
Neuvoston asiantuntijatyöryhmät.
Arktisen neuvoston asiantuntijatyöryhmät ja niiden tiede- ja tekniset tukiryhmät kokoontuvat säännöllisin väliajoin useaan kertaan vuoden aikana. Neuvostolla on kuusi asiantuntijaryhmää:
Tetrafobia

Tetrafobialla tarkoitetaan numeron 4 pelkoa. Tämä taikauskoinen pelko on yleisin Itä-Aasian maissa, kuten Kiinassa, Japanissa, Koreassa ja Taiwanissa. Kiinan kielellä sana "neljä" (四, pinyin: sì) muistuttaa äänneasultaan huomattavasti sanaa "kuolema" (死, pinyin: sǐ) monissa puhutun kiinan kielissä. Vastaavasti sana "neljä" on japaniksi ("shi") ja koreaksi (사, sa) ääntämykseltään täysin sama kuin kunkin kielen kuolemaa tarkoittava sana.
Tetrafobian vuoksi Itä-Aasiassa vältetään numeroa 4 juhlapäivien ja perheenjäsenen sairauden aikana. Jälkimmäisellä on huomattava rooli erityisesti kiinalaisessa kulttuurissa. Luvun 4 pelon vuoksi myös muut numerot, joissa 4 esiintyy (14, 24 jne.) ovat pannassa. Edellä mainituissa maissa luvun 4 sisältävät numerot jätetään pois rakennuksissa, kuten hotelleissa, toimistoissa ja sairaaloissa. Pöytänumerot 4, 14, 24 jne. jätetään usein pois hääaterioilla ja muissa sosiaalisissa tapahtumissa. Monissa asuinrakennuskomplekseissa rakennusnumerot 4, 14, 24 jne. korvataan usein kirjaimen ja numeron yhdistelmällä: rakennuksesta 4 tulee rakennus 3A, 14:stä 13A ja niin edelleen.
Hongkongissa joistain rakennuksista, kuten pilvenpiirtäjistä Vision City ja The Arch, puuttuu kokonaan kerrosnumerointi kerroksista 40–49. Tämän kulttuurisen fobian ulkopuolella kasvaneelle menetelmä antaa vaikutelman kuin joitain kerroksia puuttuisi kokonaan, sillä 39/F-kerrosta seuraa 50/F. Kiinalaisten armeijalentokoneiden nimi alkaa aina numerolla 5, kuten taistelukone ”Shenyang J-5”. Vastaavasti taiwanilaiset ja eteläkorealaiset merivoimat eivät käytä numeroa 4 antaessaan aluksilleen viirinumerot. Kaupungeissa, joissa itäaasialainen ja länsimainen kulttuuri sekoittuvat (kuten Hongkong ja Singapore), on mahdollista, että joissain rakennuksissa sekä numero 13 että numero 4 kaikkine variaatioineen jätetään pois.
Koreassa tetrafobia on Kiinaan verrattuna vähäisempi, joskin kerrosnumero 4 hypätään yli lähes aina sairaaloissa ja muissa julkisissa rakennuksissa. Muissa rakennuksissa neljännen kerroksen numerona on kirjain F (englannin kielen sanasta "four") numeron 4 sijaan, samoin hisseissä. Asunnon numeroita, joissa on useampi nelonen (kuten 404), pyritään välttämään. Tetrafobiassa voidaan mennä jopa niin pitkälle, että kiinteistön arvo putoaa.
Sirkka Lekman

Sirkka Liisa Lekman (vuodesta 2017 Leikkula, s. 13. syyskuuta 1944 Laukaa) on suomalainen opettaja, siluettitaiteilija ja poliitikko, joka toimi kokoomuksen kansanedustajana vuosina 1998–1999.
Elämä.
Lekman on varsinaiselta ammatiltaan opettaja. Hän valmistui kansakoulunopettajaksi vuonna 1967 ja suoritti kasvatustieteiden approbaturin vuonna 1970. Lekman työskenteli opettajana Helsingissä vuosina 1967–2004. Vuosina 1990–1996 hän oli Töyrynummen ala-asteen rehtori ja 1986–1990 Suutarilan ala-asteen vararehtori. 
Lekman sai vuoden 1995 eduskuntavaaleissa 1 774 ääntä ja oli kolmannella varasijalla Pirjo-Riitta Antvuoren ja Seppo Kanervan jälkeen, jotka nousivat kansanedustajiksi syksyllä 1996. Lekman toimi kansanedustajana syyskuusta 1998 maaliskuuhun 1999, kun Anssi Rauramo siirtyi Helsingin kaupungin liikuntajohtajaksi. Lekman oli varsinaisena jäsenenä eduskunnan työasiainvaliokunnassa ja ympäristövaliokunnassa sekä sivistysvaliokunnan varajäsen. Eduskuntavaaleissa 1999 hän putosi eduskunnasta jäätyään toiselle varasijalle. Viimeisimmän kerran Lekman on ollut eduskuntavaaliehdokkaana eduskuntavaaleissa 2003, joissa hän sai 2 887 ääntä, jotka riittivät kuudenteen varasijaan, ja oli eniten ääniä saanut ehdokas kahdella äänestysalueella, Suutarilassa ja Töyrynummella. 
Lekman oli Helsingin kaupunginvaltuuston jäsen vuosina 1985–2004 ja kaupunginhallituksessa 1995–2004. Parhaan kunnallisvaalituloksensa hän saavutti vuoden 1996 vaaleissa, joissa hän sai 2 232 ääntä.
Lekman on myös siluettitaiteilija. Hän on leikannut siluetteja Linnanmäen huvipuistossa kesinä 1988–2007 ja satunnaisesti myöhemminkin, kuten vuonna 2025. Hänen isänsä Eero Manninen leikkasi siluetteja Linnanmäellä vuosina 1955–1992. Vuonna 2023 Lekman lahjoitti leikkaamansa siluetit Harjavallassa toimivan Emil Cedercreutzin museon kokoelmiin.
Perhe.
Lekmanilla on kaksi lasta.
We Global

We Global on hip hop -tuottaja DJ Khaledin kolmas studioalbumi, joka julkaistiin 16. syyskuuta 2008.
Myynti.
Albumia myytiin ensimmäisellä viikolla 59,573 kappaletta, ja se sijoittui Billboard 200 -listan 7. sijalle. Nyt albumia on myyty Yhdysvalloissa 110,000.
Kyūshū Hikōki K.K.

 oli toisen maailmansodan aikainen japanilainen lentokonetehdas. Pääasiassa se toimi muiden japanilaisten lentokonetehtaiden tuotteiden valmistajana, mutta kehitti itse esim. Kyūshū J7W "Shinden" -hävittäjälentokoneen. 
Yritys oli osa Fukuokassa toimivaa "Watanabe Tekkōjo" (Watanaben teräsvalimo) yritystä, kun se aloitti lentokoneiden valmistuksen vuonna 1935. Vuonna 1943 tämä lentokoneosasto muutettiin omaksi yhtiökseen, "Kyūshū Hikōki". Myös terästehdas sai uuden nimen, "Kyūshū Heiki" (Kyūshū asetehdas).
Sodan jälkeen yhtiö sai nimen "Watanabe Jidōsha Kōgyō" (Watanabe autoteollisuus), joka valmisti auton koreja ja muita osia. Yhtiö lakkautettiin vuonna 2001.